Jernbanenett, Bane Nor, konkurranseutsette:

Drift og vedlikehold av jernbanenettet settes ut på anbud. Her er planene

Drift og vedlikehold av jernbanenettet i Norge skal konkurranseutsettes. Bane Nor har delt nettet i ti områder som alle skal være konkurranseutsatt innen 2027.

Sørlandsbanen mellom Neslandsvatn og Stavanger blir det første sporet som konkurranseutsettes.

– Prekvalifisering for Sørlandsbanen vil etter planen starte 1. juli 2021 med kontraktsignering 1. mars 2022. Prekvalifisering på kontraktsområde Vestlandet, som er nummer to, skal gjennomføres i andre kvartal 2022 med planlagt kontraktsignering 1. januar 2023. Alle kontraktsområdene skal etter planen være konkurranseutsatt innen 1. januar 2027, sier konsernsjef Gorm Frimannslund i Bane Nor.

Det er i dag omtrent 1.000 ansatte som jobber med drift og vedlikehold av det norske jernbanenettet.

• Privatiseringen av jernbanen: Dette er det nye Jernbane-Norge

Oslo til sist

Oslo regnes som det mest komplekse området og legges ut til slutt (se oversikt nederst i artikkelen).

– Bane Nor vil fortsatt ha full kontroll over infrastrukturen selv om det blir flere leverandører som utfører drift og vedlikehold, sier Frimannslund videre.

Stortinget vedtok i 2015 jernbanereformen som forutsatte at Bane Nor konkurranseutsetter drift og vedlikehold så snart forholdene ligger til rette for det.

Drifts- og vedlikeholdskontraktene vil få en lengde på fem år med opsjon på ytterligere to år.

SV reagerer på konkurranseutsettinga

Sosialistisk Venstreparti kaller konkurranseutsettingen «et alvorlig feilgrep».

– Ansvaret for vedlikehold og sikkerhet pulveriseres. Vi risikerer at ulike instanser vil peke på hverandre, og at ingen virkelig klarer å ta ansvar for helheten. Det kan bli farlig, sier samferdselspolitisk talsperson Arne Nævra i SV.

• Bane Nor skiller ut drift og vedlikehold. 1000 ansatte overføres til nytt selskap